《念奴娇 雪滩钓叟为松陵顾茂伦赋》
清代·陈维崧

翁家何在，在三高祠下，景尤奇绝。一派渔庄连蟹舍，百里水云明灭。

最怕閒鸥，生憎野鸭，占了凉波阔。钓竿斜漾，珊瑚树上轻拂。

昨夜冻合江天，糅绵舞絮，冷把龙宫掣。恼杀渭滨垂白叟，误了蘋风柳月。

菰米家乡，清虚世界，万事何须说。夜寒吹火，推篷起扫残雪。

作者简介：陈维崧(1625～1682)清代词人、骈文作家。字其年，号迦陵。宜兴（今属江苏）人。清初诸生，康熙十八年(1679)举博学鸿词，授翰林院检讨。54岁时参与修纂《明史》，4年后卒于任所。